

***Pjesma za djecu s Down sindromom***

U gradu Rijeci nedavno je pokrenuta realizacija projekta koji je zamišljen prema ideji učiteljica Karoline Hauptfeld i Ivane Marčelja u suradnji s Udrugom za Down sindrom - Rijeka 21.

Riječ je o projektu čiji je cilj senzibilizacija javnosti te proslava dana Down sindroma koji se u svijetu obilježava 21. ožujka.

Tim povodom ovog je vikenda snimljena pjesma „Samo je nebo nama granica“ u kojoj sudjeluje dječji band aid grada Rijeke uz pratnju Vokalnog studia Rijeka kojeg vodi Katarina Jurić . Svoj glas dalo je četrnaestero glazbeno talentirane djece i mladih ljudi s područja grada Rijeke, Istre i okolice. Među njima je i učenica naše škole **MEDEA MARKET-SINDIK**. Tekst i glazbu napisala je mama djevojčice sa sindromom Down, a aranžirao je glazbenik i aranžer Aleksandar Valenčić.

Projekt su podržali grad Rijeka i brojni mediji kako bi se na ovaj način na Riječkome Korzu obilježio svjetski dan Down sindroma u sklopu zabavno-glazbenog programa prilikom kojeg će se premijerno izvesti i pjesma "Samo je nebo nama granica".



Pozivamo Vas da i Vi 19. Ožujka (subota) svratite na Korzo u 11 sati i podržite program i rad Udruge. U slučaju kiše program će se održatii u HKDu na Sušaku.

***Samo je nebo nama granica***

(K. Hauptfeld - A. Valenčić)

*Dođi i ruku daj,*

*Budi moj prijatelj.*

*Dođi i pogledaj,*

*Gdje su te razlike?*

*Ja sam baš ko' i ti*

*Žedna te ljubavi.*

*Ja sam baš ko' i ti*

*Zvrk dječje radosti…*

*Sunce i mjesec*

*I zvijezde sjajne sve.*

*Dođite sada*

*Nama pomognite!*

*Promijenimo mi svijet*

*Nek' nema pravila*

*Svi smo mi djeca*

*S istim snovima.*

*Promijenimo mi svijet*

*I neka svatko zna*

*Samo je nebo nama granica….*

*Obojimo mi put*

*Bojama ljubavi*

*U žuto prava sva*

*Na dječje ludosti.*

*Neka crvene se*

*Sad srca naša sva,*

*Kucaju isto za*

*Svijet prepun prilika.*

*Sunce i mjesec*

*I zvijezde sjajne sve*

*Dođite sada*

*Nama pomognite!*

*Promijenimo mi svijet*

*Nek' nema pravila*

*Svi smo mi djeca*

*s istim snovima*

*Promijenimo mi svijet*

*I neka svatko zna*

*Samo je nebo nama granica….*